Þrír Íslendingar voru í eldlínunni á Vetrarólympíuleikunum í Beijing í morgun. Sturla Snær Snorrason keppti í svigi og Snorri Einarsson og Isak Stianson Pedersen í liðasprettgöngu.
Sturla fékk að vita með stuttum fyrirvara að hann fengi að keppa en hann missti af sinni fyrstu grein, stórsviginu, vegna Covid-19 smits. Sturla ræsti 47. en missti af beygju ofarlega og keyrði út úr brautinni. Þar með var þáttöku hans á leikunum lokið og hann var að vonum svekktur með niðurstöðuna. Þá var komið að Snorra og Isaki í liðaspretti á gönguskíðum. Þar eru skíðaðir sex 1,5 kílómetra leggir til skiptis. Snorri og Isak komu í mark á 21 mínútu og 5,66 sekúndum sem reyndist 20. besti tíminn í heildina en tveir riðlar voru skíðair og fjögur efstu liðin úr hvorum riðli komust áfram. Snorri er nú sá eini sem ekki hefur lokið sér af á leikunum en hann keppir í 50 kílómetra göngu á laugardag. Edda Sif Pálsdóttir er stödd í Beijing og ræddi við drengina að lokinni keppni í morgun.
